Gy. Bárdos, poslanec: ():
Viem, že keď pred štyrmi rokmi sa vytvoril 15-členný poslanecký klub Strany maďarskej koalície, ktorý s ďalšími troma klubmi zobral na seba zodpovednosť vládnej koalície, mnohí nám neverili, mnohí nás považovali za najslabší článok koaličného reťazca a hovorili o nás ako o zdroji nestability. Nuž, milé kolegyne, milí kolegovia, vážení hostia, dovoľte mi vysloviť v mene 15-členného poslaneckého klubu Strany maďarskej koalície nádej, že tento názor sa zmenil. Dúfam, že ste sa presvedčili, že poslanci nášho klubu vystupovali korektne, dodržiavali dohody, disciplinovane sa zúčastňovali rokovaní parlamentu, boli aktívni v procese tvorby zákonov, pričom mali na zreteli plnenie Programového vyhlásenia vlády Slovenskej republiky, ktoré bolo prijaté Národnou radou Slovenskej republiky. O tom, že náš klub bol stabilný, výrečne svedčí fakt, že náš klub je jediný v Národnej rade Slovenskej republiky, ktorý neopustil nikto, má 15 poslancov tak ako na začiatku volebného cyklu. Vážené kolegyne, vážení kolegovia, ctení hostia, spomenul som, že náš dialóg nebol vždy úspešný. Avšak musím dodať, že tá spolupráca mohla byť úspešnejšia. V dialógu by sme mohli použiť aj viac argumentov, lenže mnohokrát sme nemali na to jednoducho čas. Toto poznanie už menej teší poslanecký klub Strany maďarskej koalície. A myslíme si, že by bolo dobré na záver volebného cyklu hovoriť aj o tom, prečo tomu tak bolo. Veď mnohí zo súčasných poslancov budú po voľbách poslancami Národnej rady, ale aj preto, aby tí, ktorí prídu po nás, mohli začať svoju prácu so znalosťou našich skúseností. Na začiatku volebného obdobia sme museli riešiť závažné problémy. V mnohých prípadoch sme pristúpili na skrátené legislatívne konanie, čo vtedy bolo aj odôvodnené, ale, žiaľ, často sme pokračovali v rokovaniach v skrátenom konaní aj vtedy, keď išlo len o omeškanú legislatívnu činnosť. Nový parlament by mal dbať o to, aby sa v tomto kurze nepokračovalo, aby poslanci mali viac času na preštudovanie návrhov zákonov, na diskusiu, na hľadanie čo najlepších riešení. Nie je to štandardná situácia, ak koncom volebného cyklu najsilnejšiu skupinu v Národnej rade Slovenskej republiky tvoria nezávislí poslanci. Viem, že k dnešnému stavu viedli rôzne politické dôvody, objektívne a subjektívne príčiny. A viem zároveň aj to, že aj táto situácia je v súlade s ústavou a zákonmi, ale myslím si, že budúci parlament by sa mal vyvarovať obdobného stavu. Otázka disciplíny sa však netýka len nezávislých poslancov, žiaľ, dosť často sa stalo, že parlament nebol uznášaniaschopný. Som presvedčený o tom, že akokoľvek to bude komplikované, nový parlament bude musieť riešiť aj tento problém. Otázka disciplíny je však zložitejšia ako len otázka účasti poslancov na zasadnutiach parlamentu. Je to aj otázka dodržiavania dohôd. Zrejme nemusím uviesť konkrétne prípady a príklady, keď po dohode napríklad vo vládnej koalícii, alebo na rokovaní grémia Národnej rady poslanci, resp. celé kluby sa správali úplne inak, ako bolo kompromisom dohodnuté riešenie. Dúfam, že strany, ktoré sa dostanú do parlamentu po voľbách, budú voči sebe korektnejšie. Dúfam, že noví poslanci pochopia na základe našich skúseností, že táto forma nedisciplinovanosti neprinesie im sympatie voličov ani nepridá na ich dôveryhodnosti v očiach vlastných kolegov. Milé kolegyne, kolegovia, vážení hostia, ctená novinárska obec, záverom ešte raz vám ďakujem za spoluprácu v uplynulých štyroch rokoch. Ďakujem aj vedeniu parlamentu, aj Kancelárii Národnej rady. Verím a dúfam, že Národná rada Slovenskej republiky v novom zložení bude pokračovať vo všetkom dobrom, čo sme ako formy práce zaviedli my, zároveň sa vyvaruje tých chýb, ktoré sťažili prácu v uplynulom období. To je totiž základom toho, aby parlament pracoval efektívne a prijímal kvalitné zákony. Zákony, ktoré následne stabilizujú právny štát, sprehľadnia hospodárske, sociálne a spoločenské vzťahy, dopomôžu napredovaniu krajiny a umožnia naplniť naše integračné snahy v prospech všetkých jej obyvateľov. Ďakujem vám za pozornosť. (Potlesk.) J. Migaš, predseda NR SR: Ďakujem pánu poslancovi Bárdosovi. Teraz by som poprosil predsedu klubu Strany demokratickej ľavice pána Antona Hoffmanna, aby sa ujal slova. Nech sa páči, pán poslanec. A. Hoffmann, poslanec: Vážený pán prezident, vážený pán predseda Národnej rady Slovenskej republiky, vážený pán predseda vlády Slovenskej republiky, vážení členovia vlády Slovenskej republiky, vážené kolegyne, kolegovia, hostia, vážení spoluobčania, dnešné slávnostné stretnutie poslancov Národnej rady Slovenskej republiky na záver druhého volebného obdobia, keď si pripomíname 10. výročie prijatia Ústavy Slovenskej republiky, je tou najlepšou príležitosťou zhodnotiť výsledky práce tohto váženého poslaneckého zboru. Stalo sa tak vo vystúpení predsedu Národnej rady Slovenskej republiky. Dovoľte mi pri tejto príležitosti zhodnotiť aj vklad poslaneckého klubu Strany demokratickej ľavice do činnosti parlamentu a výsledky jeho práce. Poslanci Strany demokratickej ľavice si počínali tak, aby v maximálnej možnej miere naplnili volebný program Strany demokratickej ľavice a vládny program vládnej koalície. Čo sa nám z nášho pohľadu podarilo a aký bol vzťah poslaneckého klubu k plneniu povinností v parlamente. V dlhodobom sledovaní bol náš klub hodnotený ako najdisciplinovanejší z hľadiska účasti na rokovaniach a účasti na hlasovaniach. Už samotný tento fakt svedčí o tom, kto to v tomto parlamente myslel naozaj vážne s dôverou voličov a plnením volebných sľubov, ktoré im dal. Urobili sme všetko pre to, aby sme presadili do legislatívnych noriem to, čo sme sľúbili pre zlepšenie života čestných a pracovitých ľudí. Musím konštatovať, že nie je toho málo, aj keď sa nepodarilo všetko. Presadili sme zníženie daňového zaťaženia občanov v najnižších príjmových skupinách. Presadili sme príspevok na bývanie a garančný fond. Bol prijatý Zákonník práce, ktorý zvyšuje ochranu pracovníkov. Prijatie zákonov o štátnej a verejnej službe vytvorilo istotu pre pracovníkov štátnej a verejnej správy. Obhájili sme ústavné právo občanov na bezplatnú zdravotnú starostlivosť. Presadili sme bezplatné vzdelanie pre všetkých. Z našej iniciatívy sa prijal zákon o jednorazovom odškodnení účastníkov zahraničného odboja. Významnou mierou sa naši poslanci podieľali na tvorbe a prijatí novely Ústavy Slovenskej republiky a zákonov súvisiacich s reformou verejnej správy. Za rozhodujúci počin poslaneckého klubu považujeme fakt, že v tzv. privatizačnom zákone sme presadili rozhodujúci 51-percentný podiel štátu pri privatizácii prirodzených monopolov. Nemožno nevidieť aj to, že členovia poslaneckého klubu vykonali veľa prospešnej práce v zahraničnopolitickej oblasti, pri prekonávaní zahraničnopolitickej izolácie Slovenskej republiky či už ako vedúci alebo členovia delegácií Národnej rady Slovenskej republiky pri európskych štruktúrach alebo ako predsedovia výborov pri medzinárodných stretnutiach doma a v zahraničí. Zároveň však musím konštatovať, že sú veci, ktoré sme nepresadili, lebo sme nenašli politickú podporu u koaličných partnerov ani u opozičných kolegov. Všetci sme sľubovali zmenu volebného zákona. My sme ho zavčasu predložili, no nikto nás nepodporil. My sme iniciovali prípravu a predložili návrh zákona o konflikte záujmov. No nebola ochota to podporiť. My sme dvakrát navrhli zaradiť na rokovanie parlamentu tzv. antidiskriminačný zákon, t. j. zákon o zásadách rovnakého zaobchádzania. Nebolo tu pochopenie. Sme presvedčení, že to boli a sú spoločensky potrebné zákony. Žiaľ, nebola politická vôľa na ich presadenie. V priebehu volebného obdobia sme prišli s určitými iniciatívami aj na zlepšenie práce výkonnej moci. Ani tu sme neboli pochopení, ba naopak, boli sme obviňovaní z rozbíjania vládnej koalície, marenia a brzdenia reforiem a podobne. A dnes si na týchto témach niektoré vládne, ale aj mimoparlamentné strany robia volebnú kampaň. Treba jednoznačne konštatovať, že v rozhodujúcich politických stretoch na pôde parlamentu sa Strana demokratickej ľavice a jej poslanecký klub správali vždy štátotvorne, štátozodpovedne, zohľadňujúc záujmy slovenskej republiky a jej občanov nielen pre dnešok, ale najmä pre budúcnosť. Nazdávame sa, že parlamentu a pracovnej atmosfére v ňom neprospela ani tá skutočnosť, že došlo k štiepeniu poslaneckých klubov a vytvorila sa široká skupina až 33 nezávislých poslancov. Žiaľ, táto skutočnosť neobišla ani náš poslanecký klub. Odišlo z neho 6 poslancov, ktorí z rôznych príčin uprednostnili svoje osobné záujmy a ambície pred dôverou a mandátom voličov a strany, ktorá ich nominovala. Po týchto skúsenostiach odporúčame, aby Národná rada v budúcom volebnom období prijala takú legislatívnu úpravu, ktorá zamedzí tomu, aby pôda Národnej rady Slovenskej republiky bola korzom pre poslancov medzi jednotlivými poslaneckými klubmi. Volič si nezaslúži, aby sa s jeho mandátom a dôverou narábalo podľa ľubovôle toho-ktorého poslanca. Vážené kolegyne, kolegovia, vážení hostia, dovoľte mi v závere tohto krátkeho vystúpenia poďakovať vám všetkým za spoluprácu v uplynulých štyroch rokoch. Aj keď sme mnohokrát nenašli spoločnú reč, bolo to preto, že my ako poslanci za ľavicovú stranu sme dôrazne hájili ľavicové hodnoty, záujmy a potreby občana. Zároveň chcem úprimne poďakovať aj všetkým pracovníkom Kancelárie Národnej rady Slovenskej republiky za vzájomnú spoluprácu a vytváranie podmienok pre našu poslaneckú činnosť v priebehu celého volebného obdobia. Poďakovanie patrí aj predstaviteľom siedmej veľmoci – masmédiám – pri parlamente za našu vzájomnú spoluprácu, aj keď mohli byť k nášmu klubu v mnohých prípadoch ústretovejší. V mene poslaneckého klubu Strany demokratickej ľavice vám všetkým aj občanom Slovenskej republiky želám do ďalšieho obdobia pevné zdravie, veľa osobných a pracovných úspechov, spokojnosť v rodinách a domovoch, dostatok práce, ale aj dobre zaplatenej práce, aby sa mierou vrchovatou naplnili naše spoločné túžby po prosperujúcom Slovensku v spoločnej Európe, samozrejme, so silnou ľavicou v Národnej rade Slovenskej republiky, pretože parlamentná demokracia bez silnej demokratickej ľavice je nepredstaviteľná. Ďakujem za pozornosť. (Potlesk.) J. Migaš, predseda NR SR: Ďakujem poslancovi Hoffmannovi. A teraz by som poprosil o slovo predsedu poslaneckého klubu SDK pána poslanca Jána Rusnáka. Nech sa páči, pán poslanec, máte slovo.